#
Hajózási Szabályzat

## 14. melléklet - Karavánra vonatkozó korlátozások

### 1.A hajókaraván megengedett legnagyobb mérete a Duna Rajka-Szap (1850,2-1811 fkm) közötti szakaszán a dunaremetei vízmércén mért vízállás függvényében:

a) völgymenetben

> - a vontatmány egy sorból állhat, szélessége legfeljebb 34 m, a 250 cm-nél alacsonyabb vízállásnál 23 m,

> - a tolatmány legfeljebb 140 m hosszú és 34 m széles, a 250 cm-nél alacsonyabb vízállásnál 120 m hosszú és 23 m széles lehet,

b) hegymenetben

> - a vontatmány 3 soros lehet, ezek szélessége legfeljebb 12 m vagy két 23 m széles, a 250 cm-nél alacsonyabb vízállásnál két legfeljebb 23 m széles sorból állhat;

> - a tolatmány legfeljebb 185 m hosszú és 12 m széles vagy 140 m hosszú és 23 m széles lehet; a 250 cm-nél alacsonyabb vízállásnál legfeljebb 120 m hosszú és 23 m széles lehet.

### 2.A hajókaraván megengedett legnagyobb mérete a Duna Szap-Gönyű (1811-1791 fkm) közötti szakaszán a gönyűi vízmércén mért vízállás függvényében:

#### A) a vontatott karaván mérete

a) völgymenetben: a vontató géphajó mellé kötve egy hajó, vontatva pedig egy, legfeljebb 46 m szélességű sor továbbítható. Ha a vízállás 100 cm-nél alacsonyabb, a vontatott sor szélessége legfeljebb 35 m, ha a vontatott sor két szélső hajója üres áruszállító hajó, szélessége 46 m lehet,

b) hegymenetben: a vontató géphajó mellé kötve egy hajó, vontatva egy oszlopban egymás után legfeljebb öt hajó, vagy két legfeljebb 23 m széles sor továbbítható. Üres áruszállító hajókból 3 sorban két -két egység továbbítható. 100 cm-nél alacsonyabb vízállásnál egy oszlopban legfeljebb négy hajó továbbítható. Egymás mellé kötött hajók két 23 m széles sorban rövid keresztkötéllel vontathatók.

#### B) a tolt karaván mérete

a) völgymenetben: a karaván hossza 140 m, szélessége 46 m, 100 cm- nél alacsonyabb vízállásnál a karaván szélessége legfeljebb 35 m lehet;

b) hegymenetben: a karaván hossza 210 m, szélessége 23 m, 150 cm- nél alacsonyabb vízállásnál szélessége legfeljebb 12 m, 100 cm-nél alacsonyabb vízállásnál hossza legfeljebb 185 m lehet.

### 3.Hajókaraván mérete és sebessége Budapest területén

A hajókaraván megengedett legnagyobb mérete a Duna Margitsziget felső csúcsa - Déli összekötő vasúti híd (1652-1642,5 fkm) közötti szakaszán:

> a) völgymenetben: a vontatóhajó mellé kötve egy hajó és vontatva egy sor hajó továbbítható, a sor szélessége legfeljebb 53 m; a tolt karaván hossza 175 m, szélessége 50 m lehet,

> b) hegymenetben: a vontatott karaván három vontatott sorból állhat, az első és a második sor szélessége 35 m, a harmadik sor szélessége 23 m, a géphajó vontatókötelének hossza legfeljebb 10 m; a tolt karaván hossza 240 m, szélessége 35 m lehet,

> c) vontatott és a tolt karavánnak legalább 6 km/h sebességet kell elérnie, kivéve a helyi átállításokat, amelyeknél a legkisebb sebesség 4 km/h lehet.

### 4.Vontatott karaván méretei a Tiszán

a) a Tisza Szolnok feletti szakaszán:

> - völgymenetben: a vontatóhajó mellé kötve egy hajó, vontatva egy sor hajó továbbítható; a sor szélessége nem haladhatja meg a 26 m-t,

> - hegymenetben: a vontatóhajó három sorban, soronként három hajót továbbíthat,

b) a Tisza Szolnok alatti szakaszán:

> - völgymenetben: a vontatóhajó mellé kötve egy hajó továbbítható. A szolnoki 200 cm-nél, illetőleg a csongrádi 150 cm-nél alacsonyabb vízállásnál egy sor, ezen vízállások felett két sor hajó továbbítható; a sorok szélessége 36 m lehet,

> - hegymenetben: a vontatóhajó négy sorban, soronként négy hajót vontathat.

Forrás: Hajózási Felügyelet

Hajózási Szabályzat - Tippek vízitúrázóknak - Umann Kornél