## 5. IDŐJÁRÁS PROGNÓZIS

## 5.1. Milyen idő várható?

Ha estefelé erősödni kezd a szél, úgy valószínű az időjárásváltozás.

Ha a szél iránya erőteljesen megváltozik, irányt vált, szintén időjárás-változásra kell számítani.

Mit üzen a szél iránya?

Szélirány | Télen | Nyáron
--- | --- | ---
Észak (É) | hideg, havazás | lehűlés, zivatar
Északkelet (ÉK) | hideg, száraz idő | meleg, száraz idő
Kelet (K) | fokozottan hideg és száraz | fokozottan meleg és száraz
Délkelet (DK) | csendes eső, lehűlés | csendes eső, melegedés
Dél (D) | felmelegedés | melegedés
Délnyugat (DNY) | hófúvás veszély | zivatar veszély
Nyugat (NY) | olvadás | lehűlés
Északnyugat (ÉNY) | olvadás | lehűlés, zivatar

Eső várható:

- ha többszintű és többrétegű a felhőzet;
- ha a felhők színe sötétszürke;
- ha a felhők gyorsan gomolyognak, tornyosulnak;
- ha a páradús levegőben portölcsérek keletkeznek;
- ha a füst felszáll, majd a felszínen gyűlik össze;
- ha a csillagok erősen ragyognak, sziporkáznak;
- ha a napközben képződött gomolyfelhők estére nem oszlanak el;
- ha a hőmérséklet nappal nem emelkedik vagy éjszaka nem csökken;
- ha a távoli hangok is jól hallhatók;
- ha a légnyomás zuhanásszerűen csökken, a konzervdoboz teteje kifeszül, domborodik.

Vihar közeleg?

Ezt úgy tudjuk megállapítani, hogy lemérjük a villámlás és az azt követő mennydörgés közötti időtartamot másodpercben. A fény sebessége: 300 000 km/sec, a hangé 0,333 km/sec. Így minden 3 másodperc időtartam 1 kilométernyi távolságot jelent.

Ezt tudva 2-3 megfigyelés után már megállapíthatjuk, hogy közeledik, vagy távolodik a zivatar. Ez főleg nyílt területen: mezőn, vízen lehet fontos információ.

Jó idő várható:

- ha a felhőzet láthatóan egy rétegű, magas és fátyolos (jégtűk);
- ha a bárányfelhők nem tornyosulnak és estére eloszlanak;
- ha a szél estére elül;
- ha erős az éjszakai harmatképződés;
- ha lapos helyeken, völgyekben estére köd képződik, s csak reggelre oszlik el;
- ha éjszaka melegebb az erdő, mint a környezete;
- ha kéklő párába vesznek reggel a távoli hegyek.

## 5.2. Jósol a természet

Esőre áll az idő:

- ha erősödik a virágok illata, a víz és a "föld" szaga;
- ha sok földigiliszta bújik ki a földből;
- ha az ászkarák nappal, száraz helyen is mozog;
- ha a szalamandra, törékeny kuszma száraz helyen is mozog;
- ha a füstifecske alacsonyan száll;
- ha az erdei pinty nyugtalan, "izgága";
- ha a gólyaorr, gémorr-félék termést tartó szálai elmozdulnak, kicsavarodnak;
- ha a fészkes virágzatú növények virágai (százszorszép, pongyolapitypang...), ill. más virágok virágai (hóvirág, salátaboglárka, vérehulló fecskefű, aprószulák..) nem nyílnak ki;
- ha az erdei mályva és a madársóska összecsukja leveleit;
- ha a szentjánosbogarak nem rajzanak;
- ha a szívó, gyötrő ízeltlábúak erőteljesen csípnek;
- ha a legyek elviselhetetlenül "szemtelenek";
- ha a kakas napnyugta után kukorékol.

Jó idő várható:

- ha a pókok szorgoskodnak;
- ha a szentjánosbogarak nagy számban világítanak a nyári éjszakában;
- ha a kígyók nem ingerlékenyek;
- ha a füstifecske magasan vadászik;
- ha a ragadozó madarak (ölyvek, kányák...) nyugodtan röpködnek;
- ha a denevérek egész éjjel repkednek;
- ha a legtöbb növény kinyitja virágszirmait;
- ha a pacsirta magasan repül.

Havazás lesz:

- ha a varjak, csókák, seregélyek kavarognak;
- ha a nyulak és más apróvadak az erdőbe húzódnak.

Folytatás: Talajtípusok

Forrás: A Magyar Természetbarát Szövetség honlapja

Zöld kalandra fel! - MTSZ - Tippek vízitúrázóknak - Umann Kornél