Németh Imre - Némethné Katona Judit

# ZÖLD KALANDRA FEL!

#### Környezetvédelemről túrázóknak - turistaságról környezetvédőknek

A "Zöld kalandra fel" lapok az azonos című könyv szövege és képanyaga alapján készültek. A könyv a Nemzeti Ifjusági és Szabadidősport az Egészséges Életmódért Alapítvány kizárólagos költségvállalásával, a Havasi Rózsa Kft gondozásában került kiadásra (felelős kiadó: Szabó Imre, ISBN: 963 04 49315).

A két kötet megvásárolható - többek között - az MTSZ központjában.

(A HTML változatot készítette: Szabó Zoltán.)

Ajánljuk eddigi és leendő túratársainknak, a Természet minden barátjának.

A Szerzők

"A természet varázsát ontja bőven. A fűben, a virágban és a kőben. Ó nincs a földön oly silány anyag, Mely így vagy úgy ne szolgálná javad; De nincs oly jó, melyben ne volna vész, Ha balga módra véle visszaélsz!" (Shakespeare)

"Sohasem az a fontos, hogy milyen messze, milyen magasra ment az ember, s az sem, hogy milyen nehezen - csakis az, milyen élményeket hozott magával." (Karl Lukan)

### ELŐSZÓ A 2. KIADÁSHOZ

Az első kiadás példányai lassan elfogynak.

A leggyakoribb vásárlók a természetbarátok voltak. Néha kényszerből.

Míg a környezetvédők számára könyvek, füzetek állnak rendelkezésre, addig a turisták részére is használható, átfogó kiadvány nem jelent meg az utóbbi években. Így a "Zöld kalandra fel!" - bár nem e célra készült - mégis a túravezetői ismeretek egyik jelentős forrásává vált.

A második kiadás ezért már tudatosabban kíván a természetbarátok szolgálatába állni. Így, bár az összes túravezetői ismeretet nem tartalmazhatja terjedelemi okok miatt e könyv, de a bővítés abba az irányba történt, hogy az alkalmi és szervezett természetjárók kis kézikönyvként használhassák e kiadványt.

Bízunk benne, hogy hűséges útitárs lesz e kötet, melyet a gyakorló túrázó - reményeink szerint - hasznára forgathat túra közben, kint a terepen.

Tudjuk, hogy nem pótolja az igazi kézikönyveket, a bevált határozókat, de talán kedvet ébreszt azok használatához, és közben segíti a természet gyakorlati megismerését.

Reméljük a zöld kalandok és színes élmények, tartós barátságok és nagy sportteljesítmények segítője lesz a "Zöld kalandra fel!"

A Szerzők

### BARÁTI BEVEZETŐ

Aki útra kel az kalandot, élményt vár. Aki túrázik azzal sok minden megtörténhet; a természetbarát lét sok szép és felejthetetlen emléket ígér:

- madárles a hajnali erdőszélen Ócsán;
- bivakolás egy sziklapárkányon Kétágúhegyen;
- tengeri sün kövület gyűjtése Biatorbágy mellett;
- jóízű beszélgetés egy halásszal a Szigetközben;
- 70 kilométeres éjszakai túra a Kőszegi-hegységben;
- eltévedés, keresgélés a Bodrog ártéren evezve;
- ereszkedés kötélen a Bajóti Öregkő barlangjába;
- szarvaskoponya felfedezése a Felső-Jegenye völgyben;
- "szibériai méretű" hóvihar Bükkszentkereszt közelében;
- decemberben virágzó kankalin a Bakonyban ...

S eközben barátokra lelünk, megismerjük önmagunkat, s talán megértjük azt a nagy rendszert, melyből mi magunk is vétettünk: a természetet.

Tehát: "zöld kalandra fel"!

Kiadványunk nem pótolja a túravezetői tudnivalókat, de igyekszik úgy ismereteket nyújtani, hogy azt egy új gondolkodási-cselekvési mód hassa át. Mi ez? Zöld túrázás, ökoturizmus, lágy természetjárás ...

Mi, az igazi természetbarátok már régóta ennek szellemében neveljük egymást. E szép hagyományt, a környezet egészéért felelős (ökológikus) gondolkodásmódot kívánjuk kiterjeszteni, tudatossá tenni a természet barátai, a turisták körében.

A szerzők

1. rész: Ők, akik túráztak, mi, akik túrázunk

Forrás: A Magyar Természetbarát Szövetség honlapja

Zöld kalandra fel! - MTSZ - Tippek vízitúrázóknak - Umann Kornél