## Ha Murphy túrázna...

Túrán:

- Nincs olyan késői vonatindulás, amit nem lehet lekésni! Tehát, el sem érdemes indulni!??
- Az eltévedés biztosan megállapítható az alábbi jelekből:

- feltűnik egy barnamedve;
- erősen alkonyodik (lehet, hogy már pirkad?);
- a kézben tartott térkép, lehet, hogy mégsem a Pilist ábrázolja?
- tankok kergetnek;
- öt perc múlva indul az utolsó busz hazafelé, de honnan is? ... és lassan szállingózni kezd a téli hó...

- Minden hegy magasabb felfelé, mint lefelé.
- Csak a többiek kínlódnak a meredek hegyoldalon, mi csak felszaladunk a csúcsra...
- A csoport létszáma nincs egyenes arányosságban a túrán elveszettek számával. (Néha túlteljesítjük a normát).

Túratársak:

- Nincs rossz túra, csak bamba útitársak vannak.
- Túrán mosakodni luxus, túratársat szagolni perverzitás.
- Ha kinéztük a szőke, kékszemű, jó alakú, csinos, megnyerő modorú túratársat az esti sátorozáshoz, biztos, hogy a kopaszodó, bandzsa, kövér és büdösszájú "őse" lesz a mellettünk horkoló.
- A jó túratárs olyan képességeket is feltételez rólad, amikről te is csak álmodtál. Ez az állapot azonban csak rövid ideig tart.
- Eltévedni csak turista tud, a jó túrázó ezt meg is tudja magyarázni.

Túravezető:

- A jó túravezető minden eshetőségre felkészül, miközben tudja, hogy minden eshetőségre nem lehet felkészülni.

Felszerelés:

- A hátizsák legmegbízhatóbb tulajdonsága az, hogy igen nehéz.
- Az éppen szükséges holmi mindig a zsák legmélyén van.
- Hátizsákodban a várható veszélyek miatt mindig legyen: balta, gumicsónak, 40 méter hosszú kötél, ejtőernyő, tűzoltókészülék, Révay összes (lexikon), rádió, mozgó tábori pékség, 2 pár evező, horgászfelszerelés... Ha mindezt bepakolod, úgy el sem tudsz indulni, s ezzel kizártál minden rád leselkedő szörnyűséget!
- Esőkabát, poncsó mindig van nálunk, kivéve ha esik.
- A méz, a lekvár, a tejkrém legfontosabb tulajdonsága a túrán, hogy kifolyik és birtokba veszi a hátizsák beltartalmát. Ha csak egy holmit "választ" a kifolyt "ragacs", az biztos, hogy a hálózsák lesz.
- A legjobb túratárs egy jó bakancs. Ennél már csak kettő hasznosabb, mert az ugrálás fárasztó.
- A film mindig akkor fogy ki a gépből:

- mikor egy békésen golfozó yeti családra bukkanunk;
- mikor a tábort meglátogtatja az angol királynő;
- mikor két Nap tűnik fel az égen;
- mikor nincs nálunk tartalék film.

- Mindig van bőven film a gépben:

- ha borul a csónak;
- ha megtaláljuk a babgulyásban;
- ha a gépet otthon felejtettük.

Élelem:

- Nehéz túrán azt fogyaszd, ami jól esik. Így a szorulás elkerülhető. A hasmenés így sem.
- Túrán soha nem szabad megkérdezni: "Mit is eszünk?"

- mert akkor te fogsz mosogatni;
- mert akkor másnap te fogsz főzni;
- és mert jobb nem is tudni!

Szállás:

- Az éjszakai szállás mindig a következő hegyen van. A következő hegy pedig még a látóhatár peremén rejtőzik.

Senki sem születik természetjárónak, de ha a fentieket átéli, úgy a jó Isten sem menti meg attól....., hogy folytassa!

Forrás: A Magyar Természetbarát Szövetség honlapja

Zöld kalandra fel! - MTSZ - Tippek vízitúrázóknak - Umann Kornél