#
Hajózási Szabályzat

## 16. melléklet - Kishajóra, csónakra vonatkozó előírások

### 1.Általános előírások

a) A csónakot felúszó anyagból vagy olyan légszekrénnyel kell építeni, melynek felhajtóereje (F) a következő:

> F = Q + 7,5 n (kp)

ahol

> Q = üres, felszerelt csónak súlya (kp),

> n = a csónakba felvehető személyek száma.

b) Ha a versenycsónakot nem versenyzés céljából veszik igénybe, akkor a biztonsági távolság és felszerelés szempontjából az egyéb csónakokra vonatkozó rendelkezéseket kell alkalmazni.

c) Csónakban az úszni nem tudó, illetve munkát végző személyek részére személyenként egy darab mentőmellényt kell elhelyezni.

### 2.A csónak és a kishajó legkisebb biztonsági távolsága:

> a) a Balatonon 0,3 m,

> b) más vízterületen 0,25 m,

A biztonsági távolság: a kishajó vagy a csónak vízzáró oldala, illetve fartűkre felső szélének legmélyebb pontja és a tényleges merülési sík közötti legkisebb távolság.

Ha a sport- és kedvtelési célú csónak használatakor a megengedett legkisebb biztonsági távolság nem tartható, a csónakban tartózkodó személyek részére mentőeszközt kell biztosítani.

### 3.A mentőmotorosra vonatkozó különleges előírások:

a) befogadóképessége a vezetőn kívül legkevesebb 3 fő,

b) biztonsági távolsága legkevesebb 0,4 m,

c) oldala vagy annak borítása rugalmas anyagú és lehetővé tesz a mentett személy sérülését kizáró, tetszőleges testhelyzetű beemelését,

d) lékesedés esetén is úszóképes,

e) viharos vízen is megfelelő stabilitással rendelkezik, kormányképes és hullámálló,

f) holtvízi sebessége - teljes terhelésnél - legkevesebb 30 km/h,

g) az ülések rögzített kivitelűek,

h) a gépi hajtó berendezés biztosítja a mentett(ek) sérülését kizáró megközelítését,

i) oldalanként legalább 4-4 db felerősített kapaszkodó füllel rendelkezik,

j) megfelel a hajózási hatóság által előírt felszerelési követelményeknek.

### Kishajó, csónak, vízi sporteszköz kötelező felszerelése

#### 1.Kishajó

A nyilvántartásra kötelezett kishajó üzembehelyezési szemléjén a hajózási hatóság írja elő a kötelező felszerelést, amelyet annak okmányába bejegyez.

#### 2.Csónak

A csónak (típustól független) alapfelszerelése a következő:

> - mentőmellény (a csónakban tartózkodók számának megfelelően)

> - evező (a csónaknak megfelelő fajta és darabszámban)

> - kikötőkötél (5 fm)

> - csáklya (1 db)

> - szapoly (1 db)

> - mentőgyűrű (1 db)

> - elsősegélycsomag (1 db)

> - fehér jelzőlámpa (1 db)

A csónak felszerelését, a használati célnak megfelelően a hajózási hatóság eltérően is megállapíthatja.

A versenycsónak felszerelését a versenyszabályok szerint kell biztosítani.

#### 3.Vízi sporteszköz

Vízi sporteszköz alapfelszerelését a hajózási hatóság a típusjóváhagyáskor vagy üzembehelyezéskor állapítja meg.

Forrás: Hajózási Felügyelet

Hajózási Szabályzat - Tippek vízitúrázóknak - Umann Kornél