## Definíciók

### Jelölések, rövidítések

A Nyájas Böngésző (aki tehát nem papíron, hanem hypertextként olvassa a szöveget) már eddig is megtapasztalhatta, hogy a leírást idegesítően sok kereszthivatkozással igyekeztem áttekinthetetlenné tenni. A következő konvenciót alkalmaztam:

- A vastagon szedett hivatkozások vezetnek távoli honlapokra, pl. Vízállás-jelentés.
- A szimplán írt link házon belüli, legyen példa a katamarán, ha már egyszer úgyis erre mutogat az anyag a legtöbbet.
- A *csillagok között szereplő dőlt hivatkozás* szintén hazai pályán marad: a szerzőtársakhoz ill. az ajánlott irodalomhoz vezet, szerényen *Kornél*-lal példálóznék.
- A többi dőlt betűs hivatkozás mellékletre utal, ilyen többek között az Elba.
- Végül a települések vastagon dőlten szedettek, kedvencem Gávavencsellő. Ezek kivétel nélkül a HuTelep-et célozzák meg, tehát ezekre sem érdemes kattintani...

Ha egy linkre rákattintva látszólag nem történik semmi, ne ess kétségbe. Valószínűleg a böngészőprogam egy már korábban kinyitott ablakában megtalálod az áhított oldalt. Keresd kitartóan.

fkm
  folyamkilométer
?
  nem esküdnék meg rá (+/-...)
??
  fene tuggya
JP
  jobb part
BP
  bal part
1. evezős
  keelboatban a kormányostól távolabbi, azaz a csónak orrához közelebbi evezős
Kx
  x nehézséggel emelhető ki a csónak, 0<=x<=9
TID
  a Nemzetközi Dunatúra táborhelye (volt, van, vagy lesz), nem ismerem (*DKV*)
FIZ
  fizetőkemping (esetleg egy főre jutó szállásköltség), nem ismerem
CAMP
  a kilométer mutatók által ajánlott táborhely, nem ismerem, lehet, hogy FIZ (*DKV*)
VAD
  garantáltan (?) vadkemping
ÖKV
  Osztrák turistaszervezetek (táborhelye), nem ismerem, valószínűleg FIZ (*DKV*)
BOLHA
  A Vízibolha-túrák táborhelye, nem ismerem
NT
  Nem táborhely, hanem...
VF
  erősen vízállásfüggő lehet (ezt szinte mindenhova oda lehetne írni)
Pxx
  19xx-ben kipróbáltuk, túléltük. Kisebb-nagyobb nehézségek árán lehet találni legalább 2, általában füves sátorhelyet.
Pxxxx
  hasonló, mint Pxx, de hátha 1999 után is fogunk még vízitúrázni...
Vx
  x-nyire baj, ha (csomagolása kívül, azaz hamarosan belül is) vizes (vízben ázik) 0<=x<=9
x
  x, ksz, ks, gsz, gs
q
  q, ku
j
  j, ly
{ggy
  ggy, dj (*Ulti*)}

### Alapfogalmak

csónak
  amiben evezünk, tehát pl. keelboat, kajak, kenu, katamarán. (Ezután elvileg egy stb. áll, de én csak a felsoroltakkal foglalkozom e helyt.) A leírásban a csónak mindig evezőscsónakot jelent.
keel,
kielboot,
kílbót
  keelboat
motorcsónak
  6,2 méternél rövidebb vagy 4 kW-nál kisebb teljesítményű motoros vízijármű. (*KRESZ*)
hajó
  személy- vagy teherszállító, a ->motorcsónaknál nagyobb motoros vízijármű, más néven dagadaga (tudod, az a ronda nagy dög, amitől a ->csónak ban ülők idegesek, majd vizesek lesznek)

(Ezek tisztázására azért volt szükség, mert szokás néha pl. a keelboatokat is hajónak nevezni, és hivatalosan a motorcsónak is csónaknak számít, én ezt a kavarodást igyexem elkerülni. A lektoroknak ez nem mindig sikerül, sőt, a Kerényi-Perjés duó szerint csónaknak csak a ladikot hívják - lelkük rajta.)

kint, kifelé
  a parton (part mellett), a part felé
bent, befelé
  a vízen, a víz közepe felé

(Mnemotechnika: kint vagyunk a vízből, és nem kint vagyunk a nyílt vízen, hanem benne vagyunk nyakig.)

felfelé
  folyásiránnyal szemben haladva
lefelé
  folyásiránnyal egyező irányban haladva
jobb/bal part
  lefelé haladáskor értendő, tehát Buda a Duna jobb, Pest a bal partján van.

Tippek vízitúrázóknak - Umann Kornél