#
Hajózási Szabályzat

## 10. fejezet - Az úszó létesítmények jelei, látható jelzések, hangjelzések, rádiótelefon, a víziút jelei

##### 10.01 cikk - Vízijármű, úszó munkagép és úszómű azonosító jelei

1. Az úszóművön és az úszó munkagépen fel kell tüntetni az úszómű- bizonyítványban meghatározott nyilvántartási számot és a tulajdonos nevét, lakcímét. A nyilvántartási számok feltüntetésére a Szabályzat 2.01 cikk 3. pontjában foglaltak az irányadók.

2. A kishajó és a határvízi közlekedésben részt vevő csónak farrészén el kell helyezni a tulajdonos lakhelye (telephelye) szerinti ország lobogóját, vagy fel kell festeni az ország betűjelét.

3. Az "A" osztályú vitorlás kishajó a II. fokú viharjelzés ideje alatt - amíg a nyílt vízen tartózkodik - köteles jól látható helyen az "A" jelentésű kódlobogót (19. melléklet) viselni.

4. A 3.31. cikkben nem szereplő, csónaknak nem minősülő kishajónak - ha a testhossza a 15 m-t meghaladja - egy, minden oldalról jól látható, középen vízszintes vörös sávval ellátott, legalább 0,6*0,6 m méretű fehér lobogót kell viselnie.

5. A légijármű azonosító jeleit külön jogszabály határozza meg.

##### 10.02 cikk - Kitűzőhajó jelzése

A kitűzőhajó elején egy háromszög alakú, középen zöld színű körrel ellátott, vörös színű lobogót kell elhelyezni.

##### 10.03 cikk - Fény- és hangjelző berendezések

1. A 3. fejezetben meghatározott fényjelzések, továbbá a 4. fejezetben meghatározott hangjelző-berendezések jellemzőit a Szabályzat 4., 5. és 6. melléklete állapítja meg. Ezek irányadók a hajóútban levő műtárgyon, hajózási akadályon és a víziközlekedés irányítására szolgáló jelen és jelzésen használt fényekre is. A fényerősség tekintetében a hajózási hatóság a Szabályzattól eltérően is rendelkezhet.

2. A hajóúton és annak közelében a Szabályzatban nem említett fényt (fényforrást) tilos úgy elhelyezni, hogy az a Szabályzatban meghatározott fényjelzéssel vagy jellel összetéveszthető legyen, annak észlelését zavarja, illetőleg a közlekedés biztonságát egyéb módon (pl. elvakítással) veszélyeztesse.

##### 10.04 cikk - Kivétel a fényjelzések alkalmazása alól

A 3.25 cikkben meghatározott fényjelzést a sport- és kedvtelési célokat kiszolgáló úszóművön nem kell alkalmazni, ha az a parttól legfeljebb 5 m-re nyúlik be.

##### 10.05 cikk - A hajó jelzései tavon

1. Tavon kerítőhálóval halászó hajón a Szabályzat I. Részében említett jelzéseken kívül

nappal - két, csúcsával szembeállított, minden oldalról látható fekete kúpot,

éjszaka - egymás felett, egymástól 1 m távolságban, egy- egy szokásos, felül zöld, alul fehér fényt

kell elhelyezni.

2. Tavon a menetrend szerinti forgalomban közlekedő személyhajó és komp, ha a kikötő térségében más hajótól közlekedése elősegítését kéri (11.03 cikk 1. pont)

> - nappal minden irányból látható zöld lobogót,

> - éjszaka - a 3.08 cikk 1. a), illetve a 3.16 cikk 1. b) pontja szerinti fény fölött, legalább 1 m távolságban - minden irányból látható zöld fényt

alkalmazhat.

3. A hajó által jelzőeszközként használt lobogó, tábla, gömb, kúp és kettőskúp legkisebb megengedett mérete:

> a) a lobogó, valamint a tábla hossza és szélessége 0,6-0,6 m,

> b) a gömb átmérője 0,6 m,

> c) a kúp magassága 0,6 m, alapátmérője 0,6 m.

> d) a kettőskúp magassága 0,8 m, alapátmérője 0,5 m.

A vitorlás kishajónál az a)-c) pontokban foglalt méretek 0,4 m-re csökkenthetők.

##### 10.06 cikk - Úszó munkagép horgonyainak jelzése a Rajka-Gönyű közötti szakaszon

A Duna Rajka-Gönyű közötti szakaszán (1850,2-1791 fkm) az úszó munkagép hajóútban vagy annak közelében elhelyezett horgonyait a hajóút jobb oldalán vörös, bal oldalán zöld színű úszóval kell jelölni és azokon éjszaka vörös, illetve zöld színű villogó fényt és radarjelet kell elhelyezni (8. melléklet A.1. és A.2. jel).

##### 10.07 cikk - Rádiótelefon

1. A Dunán (1850,2-1433 fkm), továbbá a hajózható mellékágnak a dunai torkolatától számított 300 m hosszú szakaszán közlekedő gépi hajtású nagyhajót, továbbá a hajóútban vagy annak közelében munkát végző úszó munkagépet fel kell szerelni a 4.04 cikk 3. pontja szerinti rádiótelefonnal, amelynek 16. csatornáján (156,8 MHz) - menetben vagy munkavégzés közben - folyamatos figyelőszolgáltatot kell tartani. Más csatornára átkapcsolni csak a Szabályzat vagy a hajózási hatóság által előírt esetekben, rövid időre szabad.

2. Hajók - illetve hajó és part - közötti rádiókapcsolathoz a hajózási hatóság által meghirdetett csatornák használhatók.

3. Ha a hajók közötti rádiókapcsolat felvétele sikertelen, a Szabályzat szerinti hang- és fényjelzéseket kell alkalmazni.

##### 10.08 cikk - A tavi kikötőből kihajózás jelzése

Ha a nagygéphajó tavi kikötőből kihajózáskor irányváltoztatás nélkül kíván továbbhaladni, ezt a szándékát - 6.16 cikk 2. pontjában előírt hangjelzések helyett - szükség esetén egy hosszú hang adásával jelezheti.

##### 10.09 cikk - A tavi kikötő jelölése

1. A tavi kikötő jelölésére jégmentes időszakban, kellő magasságú oszlopon

> - az egymólós kikötőnél a móló végén, minden oldalról látható villogó vörös fényt,

> - a kétmólós kikötő bejáratánál, a mólók végén, a tó felől nézve, minden oldalról látható, villogó, jobbról zöld, balról vörös fényt

kell elhelyezni.

2. Az 1. pontban foglalt fényeket viselő oszlopokra vízszintes, váltakozva, a lámpával egyező színű és fehér, 1,5 m széles csíkokat kell felfesteni.

##### 10.10 cikk - Komp- és révátkelés jelzése

1. A komp- és révátkelést a Szabályzat 7. melléklete szerinti E.4. a), vagy E.4. b) táblákkal kell megjelölni. A táblákat - a kikötőhelyeket összekötő egyenestől a parton mért - legalább 300 m vagy a hajózási hatóság által megállapított távolságban, mindkét irányban és mindkét parton el kell helyezni.

2. Az 1. pont szerinti táblákat ki kell egészíteni

> a) B.8. számú jellel, továbbá

> b) a komp és a tábla közötti távolságot mutató és

> c) a szabadon közlekedő komp, illetve rév esetén "Komp" feliratú

kisegítő jelzéssel.

Forrás: Hajózási Felügyelet

Hajózási Szabályzat - Tippek vízitúrázóknak - Umann Kornél