#
Hajózási Szabályzat

## 15. melléklet - A lobogóviselés szabályai

1. A hajón a következő helyeken helyezhetők el lobogók:

> a) a farrészen levő lobogórúdon (főhely),

> b) az orr-részen levő lobogórúdon (vezérpálca),

> c) a jelzőeszközök elhelyezésére szolgáló árbocon (jelzőárboc).

2. A hajón alkalmazható lobogók és azok felvonásának sorrendje:

> a) nemzeti lobogó,

> b) idegen állam nemzeti lobogója,

> c) Duna Bizottság lobogója,

> d) hatósági lobogók,

> e) jelzőlobogók,

> f) vállalati, egyesületi lobogók,

> g) lobogódísz.

A lobogók levonása fordított sorrendben történik.

3. A lobogók elhelyezési rendje:

> a) a nemzeti lobogót a főhelyen, a farrészen levő lobogórúdra (vontatóhajón a kormányház mögötti lobogórúdra) kell felvonni. A főhelyre más lobogót elhelyezni tilos. Ünnepélyes alkalmakkor a nemzeti lobogó egyidejűleg a jelzőárbocra is felvonható,

> b) az adott idegen állam nemzeti lobogóját kell felvonni

> > - a vezérpálcára, ha a hajó annak vízterületén közlekedik. Nem kell viselni ezt a lobogót, ha a hajó közös határt képező folyószakaszon (vízterületen) közlekedik, kivéve amikor a hajó idegen állam kikötőjébe érkezik,

> > - a jelzőárbocra, ha a hajón az idegen állam állam- vagy kormányfője utazik,

> c) a Duna Bizottság lobogóját a jelzőárbocra kell felvonni, ha a hajón a Duna Bizottság tagja utazik,

> d) a hatósági lobogót (3.45 cikk) a vezérpálcára vagy a jelzőárbocra kell felvonni,

> e) a jelzőlobogókat a jelzőárbocra kell felvonni vagy - mint jelzőzászlót - zászlónyélre erősítve, a hajónak a Szabályzat által megjelölt pontján kell mutatni vagy lengetni,

> f) vállalati, egyesületi (pl. sportklub) lobogót a jelzőárbocra lehet felvonni,

> g) lobogódíszként a 19. melléklet szerinti jelzőlobogók használhatók. A lobogódísz lobogósora közé nemzeti vagy hatósági lobogót beiktatni tilos.

4. A keresztrudas jelzőárbocnál az árboc csúcsán kívül a keresztrúd két végére is lehet lobogót felvonni. Ha keresztrudas jelzőárbocra többféle lobogót vonnak fel, azokat a 2. pontban meghatározott sorrend szerint - balról kiindulva - kell felvonni. A jelzőeszközt (pl. jelzőlobogó, henger, gömb) a keresztrúd jobb oldalán - két jelzőeszköz esetében a keresztrúd két oldalán - kell elhelyezni.

5. A vitorlás hajón vezérpálca hiányában az orrmerevítő kötél felső harmadában, keresztrúd hiányában az oldalmerevítő kötelek felső harmadában lehet a lobogókat - a 3. pontban foglaltak szerint - elhelyezni.

6. Nemzeti lobogót viselhet a nyilvántartási okmánnyal ellátott úszómű és úszó munkagép is.

7. A parancsnoki szalagot viselő hadihajót más hajó részéről tiszteletadás illeti meg. A tiszteletadás a nemzeti lobogónak egyszeri lassú le- és felvonásával történik.

8. Szolgálati rendelkezés alapján a gyász jeléül a nemzeti lobogót félárbocra kell húzni.

Forrás: Hajózási Felügyelet

Hajózási Szabályzat - Tippek vízitúrázóknak - Umann Kornél