### 4.12.2. Elsősegélynyújtás

A legprecízebb elsősegélynyújtás sem helyettesítheti az orvosi vizsgálatot. Minden sérültet, rosszulléten átesett embert orvosnak is meg kell mutatni. Az elsősegélynyújtás célja, hogy a beteg állapotának további romlását megakadályozzuk, az esetleges életveszélyt elhárítsuk és próbáljuk megnyugtatni a beteget.

A sérülés súlyosságának megállapítása, a további teendők és kezelés meghatározása az orvos feladata.

Az eszméletetlen beteget biztonsági (stabil) oldalfekvésbe helyezzük, friss levegőt biztosítunk, arcát finoman ütögetjük, hideg vízzel is fröcskölhetjük, ruházatát meglazítjuk és erős illatú folyadékot (pl. ammónia) szagoltatunk vele és orvosi segítséget hívunk.

Eszméletlen, nem lélegző betegnél a vérkeringést és a légzést el kell indítani. A lélegeztetést és szívmasszázst jó, ha tanult elsősegélynyújtó, orvos, vagy ápoló végzi.

#### 4.12.2.1. Teendők rosszullét esetén

Betegség | Oka | Tünetei | Teendőink
--- | --- | --- | ---
Agyvérzés | pl. magas vérnyomás | kékes arc, nyálfolyás, zavaros beszéd (lebénulás) | Sürgősen orvost hívni, félig ülő helyzetbe hoz-ni. További mozgatás tilos!
Ájulás - Fehér | az agy múló vérszegénysége | sápadt, szürkés arc, hideg végtag | felpolcolt lábakkal fektetni
Ájulás - Piros | az agy túlzott vérbősége | piros arc, fej | félig ülő helyzetbe hozni
Hőguta | párás, fülledt melegben a verejték nehezebben párolog, nincs kellő hűtése a szervezetnek, s a testhőmérséklet 37 °C fölé emelkedik | fejfájás, szapora szívműködés, nehéz légzés, forró, száraz bőr, bőrpír, ájulás | hűvös, sötét helyen fektetni, fejét felemelve, folyadékot itatni, borogatni
Napszúrás | túlzott napozás | fejfájás, szédülés, hidegrázás, hányinger, láz, bőrpír | hűvös helyre fektetni, folyadékot itatni, borogatni, lázcsillapítót adni
Nem maró mérgezések, ételmérgezések | mérgező növények, mérgező gombák, fertőzött élelmiszer, romlott, erjedt élelmiszer, növényvédőszer | hányás, szédülés, hasmenés, görcsös gyomorpanaszok, verejtékezés | hánytatás (kivéve: gyilkos galóca) víz itatása, hashajtó, sürgősen orvoshoz vinni
Sokk | ájuláshoz hasonló, de súlyosabb állapot | sápadtság, hűvös végtagok, nyirkos bőr, mozdulatlan, vagy dobálja magát | sürgősen orvost hívni, eszméletlenség esetén: oldalfekvés
Szívgörcs | szívgyengeség, kimerültség, vérzés | ólomszürke, sápadt arc, szapora pulzus, szívtájéki fájdalom | sürgősen orvost hívni, mozdulatlan fektetés

####

#### 4.12.2.2. Teendők sérülés esetén

Betegség | Oka | Tünetei | Teendőink
--- | --- | --- | ---
Agyrázkódás | fejet ért tompa ütés | zavarodottság, hányinger, álmosság, félrebeszélés | sürgősen orvost hívni feltámasztott felsőtesttel fektetés, borogatás
Égés | hősugárzás, elektromosság, maró kémiai anyagok, tűz | bőrpír, hólyagok, duzzanat, barnás-fekete bőrelhalás | Enyhébb esetben: Panthenol sprayvel vagy Phlogosam kenőccsel hűsíteni. Sebes, hólyagos bőrt érinteni kézzel tilos, csak steril gézlappal sebfedés, folyadék itatása, fájdalomcsillapítót adni
Fagyás | hideg levegő, szűk, szoros ruházat | fehér érzéketlen, majd kékespiros, duzzadt testrész | puha ronggyal dörzsölni, melegen tartani, forró tea itatása
Izomsérülések rándulás húzódás zúzódás | rossz mozdulat, esés, becsípődés, tompa ütés | duzzadt vöröses bőr, éles fájdalom | nyugalom biztosítása, borogatás
Belső zúzódás | baleset, esés, ütés következtében a belső szervek sérülnek (hasüreg, mellkasüreg, agyvelő) | szédülés, hányás, verejtékezés, alig érezhető, szapora pulzus, kékes és fájdalamas az ütés helye | fektetni, félig ülőhelyzetben (mellkasnál), vagy vízszintesen (hasüregi sérülésnél), borogatás
Izületi sérülések
zúzódás |  | duzzadt izület, vérömleny | nyugalom és borogatás
rándulás | külső erőhatásra a csontok rövid idejű helyzetváltoztatása az izületi tokban | duzzadt izület, kisebb vérzés is lehet | nyugalom és borogatás
ficam | a csontok tartósan elhagyják az izületi tokot | izületi tok elszakad, alakja szögletes, környéke duzzadt | orvoshoz vinni
Csonttörések
fedett | ütés, esés, baleset... | törött testrész alakja megváltozik, duzzadt | sürgősen orvoshoz vinni, csontokat rögzíteni, fektetni
nyílt | ütés, esés, baleset... | csontvégek és a seb látható | sürgősen orvoshoz vinni, csontokat rögzíteni, fektetni és a sebellátást biztosítani
koponyaalapi törés | ütés, nyomás, baleset | sápadtság, szédülés, hányinger, fejfájás, végtagreszketés, orr, fül és szájvérzés | azonnal orvosi segítséget hívni
állkapocs- és orrtörés | ütés, nyomás, baleset | véres nyál, vérző orr | parittyakötéssel rögzíteni
Bőrfeltörés | erősen igénybevett helyeken surlódás miatt | piros bőr, vízhólyag | bőrzsírozás, sebfedés steril gézlappal
Rovarcsípés | szúnyog, bögöly, méh, darázs, kullancs | piros, duzzadt bőrfelület | fullánk v. kullancs eltávolítása, alkohollal v. Oxycort sprayval fertőtlenítés, borogatás, zsálya v. vöröshagyma levelével bedörzsölni Fenistil és Phlogosam kenőcsök,
allergiás tünetek | Sandosten tabl.
Állat-harapás | veszett róka, kutya, macska |  | seb környékén a vér kinyomkodása, majd vízzel leöblíteni, Oxycort sprayval fertőtleníteni, sürgősen orvoshoz vinni
Kígyómarás |  | két apró, szúrásszerű vérző seb, megduzzadt, majd lilás érzéketlen sebkörnyék, nehéz légzés, izgalmi állapot, verejtékezés, hányinger, szomjúságérzet | a seb és a szív között szorítókötés, melyet 30-40 percenként megoldani sérült végtag lógatása, véreztetése, fertőtlenítés Oxycort sprayval, sürgősen orvoshoz vinni
Pióca bőrre tapadása |  |  | szívófejre kevés sót szórni
Orrvérzés | hajszálérrepedés az orrnyálkahártyában |  | ültetés, fejet kicsit előre hajtva, orrnyílásokat kb. 10 percig összeszorítani, szükség esetén tampont felhelyezni

Sebellátás feladatai:

1. vérzéscsillapítás
2. fertőzésgátlás
3. fájdalomcsillapítás

A seb környékét steril gézzel letöröljük, idegen tárgyat csak steril gézzel megfogva távolíthatunk el. A seb környékét lemoshatjuk és Oxycort sprayvel, esetleg jóddal fertőtlenítjük. A sebet kimosni vízzel, fertőtlenítővel tilos!

A sebkötés módja a vérzés típusától függ:

1. hajszáleres vérzésre fedőkötést teszünk;
2. gyűjtőeres vérzésre nyomókötést teszünk;
3. ütőeres vérzésnél a sérült eret csonthoz szorítva nyomókötést alkalmazunk.

Hajszáleres vérzésnél a vér lassan szivárog, a fedőkötés steril gézlap rögzítését jelenti.

Gyűjtőeres vérzésnél a vér sötétebb színű, lassan csordogál a sebből. A nyomókötés steril gézlapok közé tett "gézgombóc", steril vatta vagy gézlap-köteg.

Az ütőeres vérzésnél a vér élénkpiros, a szívműködés ütemében fecskendezve tör elő. A jelentősebb vérveszteség elkerülésére a sérült eret csonthoz szorítva rögzítjük, ezt követően nyomókötést alkalmazunk. A sebek lefedésére széleslevelű útifüvet is alkalmazhatunk.

Az útifű levelén kívül a sebfelületre helyezett papsajtlevél, farkasalmalevél, diólevél és zsályalevél is elősegítheti a sebek gyógyulását. A leveleket meg kell mosni, majd a sebkörnyék megtisztítása után a sebfelületre helyezni és erre tenni a fedő steril gézlapot, amit ragtapasszal, vagy pólyával rögzíthetünk.

Idegen test eltávolítása steril gézlappal, pislogtatással, orrfújással, langyos vízzel történő öblögetéssel (orrból), csipesszel (pl. szálka), a garatba került idegen anyag esetében a lapockák közötti hátrész ütögetésével, vagy hánytatással történhet. Ha az idegen test a gyomorba kerül hashajtót adni tilos, burgonya, kenyér, rizs fogyasztásával lehet elősegíteni, hogy a lenyelt anyag mielőbb kiürüljön a széklettel.

Különleges sérülések ellátása

Oka | Tünetei | Teendőink
--- | --- | ---
áramütés | eszméletvesztés | áramtalanítás, biztos oldalfekvés
villámcsapás | szédülés, nehéz légzés, szívremegés, égési sebek | égési sebekre steril fedőkötés, orvost hívni
jégbeszakadás |  | hason csúszva megközelíteni, (deszkalapra) kihúzni
fuldoklás (vízből mentés), a légutakat a bekerülő víz elzárja | köhögés, hörgő légzés, lilás, szederjes arc | hason fektetés, a száj és légutak megtisztítása

Betegszállítás, segélykérés

A sérültet elsősegélynyújtás után sosem hagyjuk magára, a végleges ellátás miatt orvoshoz kísérjük. Több esetben a beteg mozdítása tilos, ilyenkor a helyszínre hívjunk orvosi segítséget a mentőszolgálat értesítésével, vagy a helyi orvosi rendelőből. Vízi balesetek esetén a folyami rendőrség is értesítendő.

Bejelentés

Ha túráink során leszakadt vezetéket, lövedékeket, szelíd vagy éppen vad - valószínűleg veszett - állatot látunk, erdőtüzet, illegális szemétlerakó-helyet észlelünk, patakokba, tavakba olaj vagy egyéb vegyi anyag szennyezést ismerünk fel, értesítenünk kell a hatóságokat (önkormányzatok, rendőrség, tűzoltók, erdészet...)!

### 4.12.3. Gyakrabban előforduló betegségek és kezelésük

Betegség | Oka(i) | Tünetei | Teendőink
--- | --- | --- | ---
1.Kifáradás betegségei
izomláz | túlzott megterhelés miatt az izmokban tejsav rakódik le | végtagok lemerevedése, izmok megkeményedése | szakszerű masszázs ("izomgyúrás") izomlazítő kenőcsök (Phenilbutazon, Richtofit, Capsoderma) fájdalomcsillapítás meleg fürdő
kimerülés | túlzott megterhelés |  | általános erősítő tea (lásd II. kötetben) pihenés
álmatlanság étvágytalanság | túlzott megterhelés |  | gyógyteák (lásd II. kötetben)
2. Légzőszervi megbetegedések
csuklás | rekeszizom görcsös összehúzódása |  | ánizsmag és kapormag tea
megfázás, nátha | átázott, átizzadt, lehűlt test, huzatos hely, felhevült állapotban fogyasztott hideg innivaló | borzongás, orrváladék, láz | meleg ital (tea), fájdalomcsillapítás, lázcsillapítás, vöröshagymalevél illatát beszippantani
légcsőhurut, köhögés | gyógyteák (lásd II. kötet) meleg ital készítése, fájdalom- és lázcsillapítás, antibiotikumok orvosi utasítás szerint
3. Szemgyulladás (kötőhártya- gyulladás) | visszaverődő fény, szembe került idegen test, vagy szennyezés, kétéltűek bőrmirigy váladéka | szúró fájdalom a szemben, könnyezés | sötét szemüveg viselése, kamillás vízzel borogatni, Neomycin szemcsepp, erősebb gyulladás esetén esetenként Irgamid szemkenőcs
4. Fülfájás | fülbe került szennyezés, víz |  | orvoshoz kell menni, addig is zacskóban meleg sót teszünk a fülre
5. Lázas állapot | napszúrás, megfázás, fogfájás... | bőrpír, forró test | lázcsillapítás (Rubophen tabl. vagy kúp), gyógytea fűzkéregből, vagy fűzlevélből
6. Gyomor- és bélbetegségek
hányás |  | erős hányinger | gyógyteák (kapormag, kamilla, kakukkfű, lásd II. kötet) Daedalon tabl. és B6 vitamin tabl.
hasmenés, gyomor és bélhurut |  | hasfájás, hasmenés | bő folyadék itatása cukor nélkül, gyógytea (szederlevél, diólevél, kamilla, tölgyfakéreg, menta, II. kötet) Reasec és Sulfaguanidin tabl. Carbo activatus medicinális tabl. (Enteroseptol)
székrekedés |  |  | gyógytea (mezei katáng, bodza, kökényvirág, papsajt levél, csalánlevél II. kötet) hashajtó adása (Tisasen, glicerin kúp)
gyomorgörcs |  |  | görcsoldó (sima izom lazító) szerek: (No-spa, Meristin, Papaverin...) adásagyógytea (pemetefű, kakukkfű, vasfű főzet

Gyógyító növények

A modern orvostudomány egyre több esetben igazolja, hogy a növényi orvosságok, a gyógynövények valóban eredményesen alkalmazhatók. A gyógynövények gyűjtése, felhasználása, felelősségteljes, de megtanulható "munka". Néhány tanács:

- Csak az egyértelműen felismert, nem védett növényt gyűjtsük!
- Csak a szükséges mennyiséget szedjük le, azt is úgy, hogy a növényt lehetőleg ne károsítsuk, környezetét minél kisebb mértékben bolygassuk!
- Orvosságot, orvost általában csak az enyhébb lefolyású esetekben pótolnak! (Felsorolásuk a II. kötetben található).

Mit tartalmazzon az elsősegélycsomag (doboz)?

A szükséges (ajánlott) gyógyszerkészlet és elsősegélynyújtó felszerelés jegyzéke a II. kötetben található:

- Elsősegélynyújtó felszerelés, gyógyszerkészlet

Folytatás: Túrázzunk!

Forrás: A Magyar Természetbarát Szövetség honlapja

Zöld kalandra fel! - MTSZ - Tippek vízitúrázóknak - Umann Kornél