# 1991. júl. 28., vasárnap

Ma hüjét kaptunk Zolitól. Úgy hívják, hogy Puff!tai Anyó.

Süt a Nap! A szél persze "délről" fúj. De hát annyi baj legyen! Még mindig jobb, mint az eső! (Gondoltuk így elsőre). A Duna egyébként őrületes tempóban folyik! Ezen már este is meglepődtünk.

júl. 28. Ulm Ennyien - ennyit. A piros láda konzervekkel, a fehér hordó egyéb kajával van tele. |

Reggeli után búcsút vettünk szállítóinktól. Itt maradt a margarin, amit Kornél mamája féltve őrzött tőlünk, ugyanis ez volt (lett volna) a kenyerükön hazafelé. Így hát már vajunk is van.

A napló már nagyon élethűnek tűnik, mert sikeresen elázott. Erről részletesen augusztus 1-én, csütörtökön olvashatsz.

| júl. 28. Ulm Zászlóvarrás

Szóval elmentek Zoliék. Mi pedig bepakoltunk a hajókba. Pontosabban a fiúk pakoltak, én pedig a zászlót varrtam rá a rúdra. Csodaszép lett.

júl. 28. Ulm Behajózás |

Amikor készen lettünk, lefényképeztettük magunkat egy magyarul tudó lánnyal. Lehet, hogy magyar volt?! Hívtuk evezni, de nem akart jönni.

júl. 28. Ulm Mi már benn vagyunk. Vigyük Anikót is? |

Így hát elindultunk. (Hazafelé, mint Micimackó.) Csodajó sodrása volt a víznek. Egy négyes keelboat alig haladt felfelé. Mi viszont száguldottunk Budapest felé. Egészen 5 percig, vagy addig sem, mert kikötöttünk és betértünk a városba. Újra magyarok. Elfoglaltuk volna Németországot??

A város nagyon szép. Érdekes és szép házak tömkelege, parkok, dóm. Kornél szerint ennek a dómnak a legmagasabb a tornya a világon. (Nem ott találtam ám ki. Egyébként ez csak a torony magasságára vonatkozik, nem a tetejének a földtől való távolságára. Abban Köln a No.1)

Vettünk fagyit is. 1 márkáért 1 gombócot. Később láttunk olcsóbban is... Képeslapokat is találtunk. Azt is vettünk, de még máig sem adtuk fel őket. (Ma ugyanis már csütörtök van.)

Haladtunk tovább a Dunán (városnézés után), de már evezni kellett. Tározó. Kb. 10 km-enként. Zsilipeltünk is, háromszor. Az elsőnél Csaszi mondta, hogy fogjam meg azt a rudat oldalt, hogy ne másszunk el. Oda is mentünk a hajóval, de tele volt pókkal (sok-sok pókkal), ezért sikoltottam. A nézőközönségnek (mert az is volt) nagyon tetszett.

Első este 7 óráig eveztünk (kb. 1/2 2-kor jöttünk el Ulmból). Széllel szemben. Kb 20 km-t haladtunk. A bal parton kötöttünk ki (2565,5 fkm.), egy gabona v. vmi más tábla mellett vertük fel a sátrat.

júl. 28. 2565,5 fkm. Első táborhelyünk |

Ja, délután a hajón melegítettünk konzervet. Kornél: pacalpörkölt, Csaszi: lencsefőzelék lecsókolbásszal, én: rakott káposzta. Nápolyi.

Este téliszalámit és a szokásos hidegkaját ettük. Főztünk volna teát, de nem volt teafű. Úgy látszik, a nagy rohanásban otthon maradt.

Este már 11 óra körül aludtunk.

Sok volt a szúnyog.

Pusztai Anikó: Ulm-Budapest túranapló - Tippek vízitúrázóknak - Umann Kornél